สมาคมนักวิเคราะห์แนะถือเงินสดลดหุ้น-ทองคํา
สมาคมนักวิเคราะห์หั่นเป้าดัชนีหุ้นสิ้นปีเหลือ 1,569 จุด แนะลดลงทุนหุ้น ทองคำ ตราสารหนี้ หันถือเงินสด
29 ต.ค. 2565

สมาคมนักวิเคราะห์หั่นเป้าดัชนีหุ้นสิ้นปีเหลือ 1,569 จุด แนะลดลงทุนหุ้น ทองคำ ตราสารหนี้ หันถือเงินสด 
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ ได้เปิดเผยถึงผลสำรวจความคิดเห็นนักวิเคราะห์ถึงแนวโน้มการลงทุนในช่วง 6 เดือนที่เหลือของปีนี้ ว่า มีสำนักวิจัยจากบริษัทหลักทรัพย์แสดงความเห็น 19 แห่ง ได้ปรับลดคาดการณ์ดัชนีหุ้นช่วงสิ้นปีนี้เหลือ 1,569 จุด ลดลง 57 จุด จากการสำรวจครั้งก่อน มองไว้ที่ 1,625 จุด โดยมองจุดสูงสุดในช่วง 6 เดือนที่เหลือนี้ เฉลี่ยอยู่ที่ 1,626 จุด และจุดต่ำสุด เฉลี่ยที่ 1,329 จุด 
ทั้งนี้ สาเหตุที่นักวิเคราะห์มองหุ้นช่วงปลายปีดัชนีเพิ่มขึ้นจากระดับปัจจุบัน เพราะยังคงเป้าหมายการเติบโตกำไรสุทธิที่ระดับ 20% และประเมินว่านักลงทุนต่างชาติน่าจะยุติการขายหุ้นไทย และกลับมามียอดซื้อสุทธิในช่วง 6 เดือนที่เหลือนี้ 5,636 ล้านบาท แต่โดยรวมทั้งปียังเป็นการขายสุทธิอยู่ เพราะครึ่งปีแรกขายหนักถึง 7.6 หมื่นล้านบาท 
นอกจากนี้ นักลงทุนสถาบันในประเทศมียอดซื้อสุทธิ 1.7 หมื่นล้านบาท ซึ่งประเมินว่าน่าจะเป็นแรงซื้อของกองทุนประเภททาร์เก็ตฟันด์ และกองทุนแอลทีเอฟ ซึ่งทุกปีจะมีแรงซื้อช่วงเดือน ธ.ค. ประมาณ 34 หมื่นล้านบาท 
อย่างไรก็ตาม ระหว่างทางดัชนีหุ้นจะมีความผันผวนสูง แนะนำให้ลดลงทุนในหุ้น ทองคำและโกลด์ฟิวเจอร์ส ตราสารหนี้และกองทุนตราสารหนี้ ลงเหลือ 32% 7% และ 18% ตามลำดับ จากผลสำรวจก่อนหน้านี้อยู่ที่ 40% 10% และ 22% และให้ถือครองเงินสดมากขึ้นโดยเพิ่มน้ำหนักเป็น 21% จากสำรวจครั้งก่อนให้ถือเงินสด 15%
นายสมบัติ กล่าวว่า ผลสำรวจในครั้งนี้นักวิเคราะห์มองปัญหาเศรษฐกิจของจีนเป็นปัจจัยเสี่ยงสำคัญอันดับแรก เพราะเป็นประเทศคู่ค้าสำคัญของไทย รองลงมาเป็นเรื่องการชะลอและเลิกมาตรการคิวอีของสหรัฐ และความเสี่ยงการเมืองไทย เช่น พ.ร.บ.กู้เงิน 2 ล้านล้านบาท การแก้ไขรัฐธรรมนูญ ปัญหาการคอร์รัปชั่นโครงการจำนำข้าว ปัญหาจากนโยบายประชานิยม 
ขณะเดียวกัน ได้ปรับลดการเติบโตเศรษฐกิจของประเทศในปีนี้ลงเหลือ 4.6% และปีหน้า 4.8% จากสำรวจครั้งก่อนมองว่า ปีนี้เศรษฐกิจจะโต 4.9% และปี 2557 เติบโต 5% และกำไร บจ.ในปี 2557 จะอยู่ที่ 11.6% และมองดัชนีสิ้นปี 2557 อยู่ที่ระดับ 1,700 จุด หรือเพิ่มขึ้น 5%